Jean-Pierre Andrevon

Jean-Pierre Andrevon (Jailleu, 19 a viz Gwengolo 1937) zo ur skrivagner gall skiant-faltazi ha fantasy, ur skeudennaouer hag ur sonaozour gall.
E deroù an Eil Brezel-bed, pa voe aloubet Bro-C'hall gant an Trede Reich (22 a viz Mezheven 1940) e voe kaset da vevañ war ar maez. Goude-se ez eas da lise Champollion e Grenoble, ma tilezas e studi e 1953, oadet 16 vloaz. Adal neuze betek 1957 e labouras e servijoù ar Pontoù ha Hentoù ; d'ar mare-se e voulc'has skrivañ istorioù skiant-faltazi, goude lennet H. G. Wells hag an daou zastumad kentañ skiant-faltazi a zo bet embannet e Bro-C'hall, Anticipation e ti Fleuve Noir ha Le Rayon Fantastique et ti Gallimard & Hachette.
E 1957 e studias en École des Arts Décoratifs e Grenoble. Tapet gantañ e ziplom CAFAS e 1960 e kelennas an tresañ el lise Champollion kent mont da seveniñ e amzer-soudard (1963-1964). Goude disoudardet e tistroas da gelenn betek 1969 ; dre ma voe dilamet postoù kelennerien war an arzoù er bloaz-se e tivizas mont da skrivagner leun-amzer.
E-kichen e vicher kelenner e troas Jean-Pierre Andrevon war-du ar c'hazetennerezh ma voe filmvarnour, al livouriezh, hag ar sonerezh evel saver pozioù-sonaozour-kaner. Gant ar skrivañ skiant-faltazi avat ec'h ae ar braz eus e amzer vak. Goude en devout skrivet evit meur a gazetennig e voe embannet e istor berr kentañ evel skrivagner a-vicher er gelaouenn Fiction e 1968. Bloaz war-lerc'h, echu gantañ kelenn an tresañ, e voe embannet e romant kentañ, Les hommes-machines contre Gandahar, e ti Denoël. Adal neuze e voe embannet tri pe bevar levr gant J.-P. Andrevon bep bloaz : romantoù, dastumadoù istorioù-berr, ha labourioù kenskrivet. Dindan an anv "Alphonse Brutsche" e voe embannet e ti Fleuve Noir. Dre ma troas da skrivañ meur a zoare lennegezh (S-F, fantasy, spont, polis, skrij, istorioù evit ar vugale) e voe embannet e meur a di.
Kenderc'hel gant ar c'hazetennerezh a reas ivez er bloavezhioù 1970 : pennadoù ha tresadennoù e Charlie Hebdo, Charlie Mensuel, Combat non-violent ; skrivouriezh e Circus hag (À suivre), filmvarnouriezh e L'écran fantastique. Adalek 1971 hag an niverenn gentañ e skrivas e La Gueule ouverte, ar gazetenn gentañ hag a blede gant an ekologiezh politikel. Bepred avat e laboure evit Fiction, betek an niverenn 412, an hini ziwezhañ e miz C'hwevrer 1990.
E 1981 e voe embannet kentañ levr J-P. Andrevon evit ar vugale, La fée et le géomètre. En eil hanterenn ar bloavezhioù 1980 e kemeras perzh en un ti-embann kevredigezhel anvet Centre de Création Littéraire de Grenoble, ma embannas istorioù berr, barzhonegoù, skritelloù ha kartennoù-post, pa oa distroet d'al livouriezh en devoa dilezet e 1975. E 1990 e reas ur murlivadur anvet Le mur des galaxies e Mirdi etrebroadel ar Skiant-faltazi en Yverdon-les-Bains (Suis), hag e 1993 e voe diskouezet e livadurioù e ti-kêr Grenoble.
Er bloaz 2007 e teuas er-maez ar c'hentañ albom bannoù-treset azasaet diwar ur romant gant Jean-Pierre Andrevon, Le travail du furet à l'intérieur du poulailler (1983). E 2007 e voe an trede albom ha diwezhañ.
E 2007 ivez e voe e bladenn gentañ, Je viens d'un pays, 15 kanaouenn enni. Peder fladenn all a voe diwezhatoc'h. Er bloaz 2009 ivez ez embannas unan eus e varzhonegoù : Étrangers ! en torkad Identités.
Lod oberennoù zo bet sinet dindan an anv "Jean-Pierre Andrevon" hag (AB) adembannet dindan an anv "Alphonse Brutsche".
Dre an arouez + e verker ar genskiverien hag ar c'henskriverezed.
Pemp pladenn a voe enrollet gantJean-Pierre Andrevon, 64 kanaouenn en holl.